**Ustanova za upravljanje**

**Športsko rekreacijskim centrom**

 **VELIKA GORICA**

Velika Gorica, Hrvatske bratske zajednice 80

 Na temelju odluke Upravnog vijeća Ustanove za upravljanje športsko rekreacijskim centrom Velika Gorica(dalje u tekstu“Ustanova“) donesene na 02. Sjednici Upravnog vijeća održanoj dana 17.11.2021. godine Ustanova raspisuje

**N A T J E Č A J**

**Za davanje u zakup poslovnog prostora na Gradskom bazenu Velika Gorica**

**Spa centar sa sportskom dvoranom i ugostiteljski objekt**

**Podaci o poslovnom prostoru**

 Poslovni prostor se nalazi na Gradskom bazenu Velika Gorica, Ulica kralja Stjepana Tomaševića 23, Velika Gorica.

**Površina poslovnog prostora**

 Poslovni prostor se sastoji od dijela za uređenje Spa centra(prostor za wellness površine cca 93,50 m² i uređeni prostor sportske dvorane površine cca 122,80 m²) i ugostiteljskog objekta(zatvoreni prostor u prizemlju zgrade površine cca 88,70 m² i otvorena terasa površine cca 50 m²).

**Opremljenost poslovnog prostora**

 Uređena sportska dvorana nalazi se na I. katu zgrade, te je fizički odvojena od plivačkog prostora samog bazena. Ima uređene odvojene sanitarije i garderobe, dok je prostor za wellness neuređen.

 Poslovni prostor za ugostiteljski objekt nalazi se u prizemlju zgrade, te je fizički odvojen od plivačkog prostora. Sastoji se od caffe bara, predprostora, spremišta, sanitarija za osoblje te odvojenih sanitarija za muškarce, žene i invalide.

 Prostor za wellness ima pripremljeno mjesto za postavljanje brojila za struju(u elektro – sobi u prizemlju zgrade), a sportska dvorana i ugostiteljski objekt posjeduju zasebna brojila za struju, dok su za vodu i grijanje prostora ugrađena kontrolna brojila radi točnog izračuna potrošnje u predmetu zakupa.

 Potencijalni zakupnik dužan je snositi sve režijske troškove prostora koji su predmet zakupa, kao što su: komunalna naknada, voda, odvoz smeća i ostale naknade , posebno imajući u vidu: električnu energiju, ventilaciju, vodu i troškove grijanja za prostore koji su predmet zakupa, te isto plaća Ustanovi, prema fakturi koju će ista ispostavljati potencijalnom zakupniku za svaki mjesec korištenja.

 Potencijalni zakupnici su obavezni opremiti postojeći poslovni prostor sa svom potrebnom opremom za početak rada, te prije početka rada ishoditi sve potrebne suglasnosti/dozvole pri nadležnim tijelima prije pružanja svojih usluga korisnicima.

**Namjena poslovnog prostora**

 Wellness i sportska dvorana daju se u zakup radi uređenja Spa centra sa sportskom dvoranom, dok se prostor u prizemlju i na terasi daje u zakup radi obavljanja ugostiteljske djelatnosti.

 Radno vrijeme Spa centra sa sportskom dvoranom i ugostiteljskog objekta dogovoriti će se sporazumno prilikom sklapanja Ugovora o zakupu, vodeći računa o radnom vremenu Gradskog bazena, te potrebi korištenja prostora koji su predmet zakupa.

**Uvjeti natječaja:**

1. Pravo sudjelovanja imaju sve pravne i fizičke osobe državljani Republike Hrvatske koji su registrirani za obavljanje djelatnosti radi koje se prostor daje u zakup.
2. Početni iznos mjesečne zakupnine iznosi: 10.000,00 kn uvećano za PDV (5.000,00 kuna uvećano za PDV Ugostiteljski objekt, 5.000,00 kuna uvećano za PDV Spa centar sa sportskom dvoranom)
3. Za sudjelovanje u natječaju ponuditelj je obavezan uplatiti jamčevinu u dvostrukom iznosu početne mjesečne zakupnine.
4. Poslovni prostor daje se u zakup na vrijeme od 5 godina. Protekom roka na koji je zakup ugovoren, svaka strana može predložiti produljenje ugovora, strane će ukoliko se postigne sporazum, sklopiti novi ugovor o zakupu poslovnog prostora.
5. Poslovni prostor se daje u zakup u viđenom stanju.

**Dodatni uvjeti natječaja za Spa centar sa sportskom dvoranom:**

1. Poslovni prostor potrebno je urediti u svrhu obavljanja djelatnosti radi koje se prostor daje u zakup. Pri uređenju, zakupnik je dužan dobiti pisanu suglasnost zakupodavca na projektnu dokumentaciju i radove koje planira izvesti, te opremu kojom planira namjestiti prostor. Vrijednost navedenih radova i opreme uračunat će se u zakupninu na temelju kasnije sklopljenog aneksa, a nakon dostavljenog računa o utrošenim sredstvima na uređenje prostora, na način da se dio zakupnine, koji ne može biti veći od 60% iste, prebija s vrijednošću radova, dok se preostali dio zakupnine zakupnik obvezuje plaćati zakupodavcu.
2. Prilikom prijave na natječaj potrebno je priložiti predviđeni plan uređenja u 3D formatu.
3. Zakupnik je dužan dostaviti dokumentaciju o ulaganjima u predmet zakupa u roku od 15 dana od dana ishođenja uporabne dozvole. Do donošenja Odluke zakupodavca o priznatim ulaganjima u poslovni prostor, a koja će se donijeti najkasnije 15 dana od dostave potpune dokumentacije ulaganja u predmet zakupa, zakupnik je u obvezi plaćati cjelokupni iznos mjesečne zakupnine.

**Ponuda treba sadržavati:**

1. Osnovne podatke ponuditelja(naziv ili ime i prezime ponuditelja, sjedište ili adresa i OIB),
2. Ponuđeni iznos mjesečne zakupnine,
3. Presliku osobne iskaznice, ako je natjecatelj fizička osoba,
4. Izvod iz sudskog registra ne stariji od 8 dana ako je ponuditelj pravna osoba, odnosno odobrenje za obavljanje djelatnosti za fizičku osobu i izvod iz obrtnog registra, ako fizička osoba ima registriranu djelatnost za obavljanje djelatnosti radi koje se predmetni prostor daje u zakup
5. Punomoć( za ovlaštene predstavnike, odnosno opunomoćenike)
6. Dokaz o uplati jamčevine u dvostrukom iznosu početne mjesečne zakupnine koju je dužan platiti na žiro – račun Ustanove: IBAN HR6624020061854100005, otvoren kod Erste & Steiermarkische bank d.d., model i poziv na broj HR 00 34050082043, opis plaćanja „JAMČEVINA ZA NATJEČAJ“.
7. Broj žiro ili tekućeg računa sa nazivom banke kod koje je otvoren(radi povrata jamčevine)
8. Potvrdu porezne uprave o plaćenim doprinosima za zdravstveno i mirovinsko osiguranje ne stariji od 30 dana(original),
9. Potvrdu Porezne uprave o nepostojanju dospjelih nepodmirenih obveza prema Republici Hrvatskoj,
10. Potvrdu Upravnog odjela za financije Grada Velika Gorica o uredno podmirenim obvezama ne stariji od 30 dana,
11. Idejni plan uređenja i ponude u 3D formatu.

**Dostava ponuda:**

 Ponuda za natječaj podnose se u zatvorenoj omotnici s naznakom << Natječaj za zakup poslovnog prostora – Gradski bazen – NE OTVARAJ>>. Rok za podnošenje ponuda je 15 dana od dana objave natječaja. Ponude se šalju pismenom preporučenom pošiljkom na adresu Ustanove, Ulica Hrvatske bratske zajednice 80, Velika Gorica.

 Ponude podnesene izvan roka i nepotpune ponude neće se razmatrati.

 Javno otvaranje ponude je u prostorijama Ustanove, Ulica Hrvatske bratske zajednice 80, Velika Gorica, dana 20.12.2021. godine u 13,30 sati.

 Odluka o odabiru najpovoljnijeg ponuditelja biti će donesena najkasnije u roku od trideset dana od isteka roka za dostavu ponuda, te dostavljena svim ponuditeljima na dokaziv način.

 Odabrani ponuditelj dužan je sklopiti Ugovor o zakupu u roku od 15 dana od dana kada mu Ustanova ponudi Ugovor na potpis.

 Ponuditeljima koji su uplatili jamčevinu, a čije ponude nisu prihvaćene, jamčevina se vraća u roku 15 dana od dostave odluke o izboru dok se položena jamčevina ponuditelju čija je ponuda prihvaćena zadržava.

 Ako izabrani ponuditelj odustane od ponude odnosno ne sklopi Ugovor o zakupu, nema pravo na povrat uplaćene jamčevine, a zakupodavac zadržava pravo izbora drugog najpovoljnijeg ponuditelja među prispjelim ponudama.

 Na odluku o izboru najpovoljnijeg ponuđača sudionik natječaja ima pravo prigovora Upravnom vijeću Ustanove u roku od 8 dana od primitka odluke.

 Zakupodavac zadržava pravo poništenja natječaja, u bilo koje vrijeme, bez navođenja razloga,a nije obavezan prihvatiti niti jednu ponudu, bez obzira na ponuđene uvjete, u kojem slučaju ne odgovara za eventualnu štetu sudionicima natječaja.

 Poslovni prostor koji je predmet ovog natječaja može se osobno razgledati svakog radnog dana od 8 do 12 sati uz prethodnu najavu na broj telefona 01 / 6265 235

 Predsjednik Upravnog vijeća: Nenad Črnko